Pļavas biezlapīte

Pļavas biezlapīte jeb pļavu biezlapīte (Cuphophyllus pratensis, agrāk Camarophyllus pratensis, Agaricus pratensis, Hygrocybe pratensis u.c.) ir Latvijā reta neliela gliemezeņu dzimtas sēne, kuras augļķermeņi ir ēdami. 

 Taksonomija 

Šai sēņu sugai nācies piedzīvot daudzas klasifikācijas pārmaiņas, kuras noved līdz problēmām ar identifikāciju. Atmatenēs tā tika ieskaitīta pirmajā sugas aprakstā 1774. gadā, kad atmatenes tika uzskatītas praktiski par lapiņu sēņu sinonīmu. Pēc tam sekoja vairākas pārbīdes, jo sēne tīri vizuāli ievērojami atšķīrās no tipiskajām atmatenēm, un 1914. gadā tā rada mājvietu gliemezeņu dzimtas stikleņu ģintī (Hygrocybe). Vienlaikus daži autori to ieskaitīja biezlapīšu ģintī (Camarophyllus), bet vēlāk pēc DNS izpētes tā tika iekļauta gliemezeņu dzimtas Cuphophyllus ģintī. Taču pastāv ne mazums alternatīvu viedokļu. Latvijā 1981. gadā izdotajā V. Lūkina grāmatā "Mušmires un atmatenes" suga Agaricus pratensis nodēvēta par pļavas atmateni, taču viņa dotais sēnes apraksts stipri atšķiras no citos avotos dotā, un acīmredzot notikusi kļūda un viņa aprakstītā pļavas atmatene ir kāda cita atmateņu suga vai tādas varietāte, kurai kļūdaini dots esošas sugas latīniskais nosaukums.V.Lūkins, “Mušmires un atmatenes”, Avots, 1981., 75. lpp. Par to pašu liecina sugas 1774. gada aprakstītāja Šēfera zīmējums, kurā redzamā sēne vairāk līdzinās atmatenei kā gliemezenei.File:Tab96-Agaricus pratensis Schaeff.jpg - Wikimedia Commons Sēnes izskatam no Latvijas avotiem atbilst A. Baloža apraksts ar nosaukumu "pļavu biezlapīte" un ar attiecīgu latīnisku nosaukumu Camarophyllus pratensis,A.Balodis, “Rokasgrāmata sēņotājiem”, Liesma, 1974., 23. lpp. un praktiski to pašu nosaukumu "pļavas biezlapīte" lieto sugu enciklopēdija "Latvijas daba".Sugu enciklopēdija: Pļavas biezlapīte Tā kā sēņu latvisko nosaukumu pārgrozīšana, pieskaņojot tos sistemātikas izmaiņām, pašlaik Latvijā ir faktiski apstājusies, jo izmaiņas turpinās un tās ir grūti prognozējamas, tad šī suga pagaidām Latvijā tiek saukta par biezlapīti. Sēņu sistemātikas datu bāze Mycobank raksta, ka dažādu autoru dotie Agaricus pratensis nosaukumi pārklāj vairākas sugas un viena no tām tagad saucas Collybia collina no pūkaiņu dzimtas vērdiņsēņu ģints. Šī datu bāze norāda šai trešajai versijai vēl vairākus iespējamus sinonīmus, ieskaitot Marasmius collinus.Mycobank: Agaricus pratensis Sēņu klasifikators Index Fungorum par Agaricus pratensis vienīgo likumīgo pēcteci atzīst Cuphophyllus pratensis.Index Fungorum

 Sēnes apraksts 
 Cepurīte: gaišdzeltena vai okera krāsā, reizēm sārta, ar krokainu, uzliektu malu. Virsmiziņa kaila, gluda, sākumā mitra, vēlāk sausa. Forma sākumā koniska, tad izliekta, vēlāk izplešas līdz gandrīz plakanai. Platums līdz 7, reti līdz 12 cm. Mīkstums blīvs, balts, uz vecumu ar vieglu sārtojumu, griezumā krāsu nemaina, ar nemanāmi vāju smaržu un garšu.
 Lapiņas: biezas, zarotas, retas, dažāda garuma, nolaidenas gar kātiņu, bālganas vai bāli oranžas, vecumā to krāsa sāk pielīdzināties cepurītes krāsai.
 Kātiņš: No bālgana līdz bāli oranžam, pie pamatnes balts, sauss, ar vieglu zīdainu spīdumu. Garums līdz 7 cm, resnums 0,5—1,5 cm. Plīvura un gredzena nav.
 Sporas: gludas, pilienveida vai tuvu apaļām, bezkrāsainas, masā baltas, 5—7/3,5—6 µm.
 Bazīdijas: divsporu un četrsporu, 40—60/5—7 µm.Kuo, M. (2014, July). Cuphophyllus pratensis - MushroomExpert.Com
 Cistīdas: nav.Les champignons du Québec: Cuphophyllus pratensis

Sugai ir albīna varietāte Cuphophyllus pratensis var. pallidus, kuras augļķermeņi ir balti.

 Augšanas apstākļi 

Ilgstoši tika uzskatīta par humusa saprofīti, taču pašlaik tiek uzskatīts, ka šī suga veido simbiozi ar sūnām.First Nature. Cuphophyllus (Hygrocybe) pratensis, Meadow Waxcap Aug no jūlija līdz oktobrim maz pārveidotās pļavās, reizēm aitu ganībās, mežmalās, ceļmalās.

 Barības vērtība 

Ēdama bez iepriekšējas novārīšanas. Viegli "tārpojas".

 Skatīt arī 

 Sēņošana
 Sēnes kulinārijā
 Gliemezeņu dzimta

 Atsauces 

 Ārējās saites 

 Voskovka luční - Cuphophyllus pratensis (Fr.) Bon 1985: Atlas hub - Houbaření {čehu)
 Hygrocybe pratensis - Funghi in Italia
 California Fungi—Cuphophyllus pratensis

Kategorija:Biezlapītes
Kategorija:Ēdamās sēnes
Kategorija:Lapiņu sēnes